“คลินิกแก้หนี้ by SAM” นัดแก้หนี้สารพัดบัตร
คลินิกแก้หนี้ นัดพบลูกค้ากลางกรุงฯ เสาร์ที่ 8 และ15 ส.ค.นี้ ช่วยลูกค้าหนี้เสียสารพัดบัตรสมัครเข้าโครงการ หลังปรับเกณฑ์เป็นหนี้เสียก่อน 1 ก.ค. 63
7 ส.ค. 2563

นายนิยต มาศะวิสุทธิ์ กรรมการผู้จัดการ บริษัท บริหารสินทรัพย์สุขุมวิท จำกัด (บสส.) หรือ SAM เปิดเผยว่า โครงการคลินิกแก้หนี้ รุกจัดกิจกรรมพิเศษ “พบกันวันหยุด กับคลินิกแก้หนี้ by SAM” ในวันเสาร์ ที่ 8 และ 15 สิงหาคม 2563 ตั้งแต่เวลา 8.30-17.00 น. ณ สมาคมผู้บำเพ็ญประโยชน์แห่งประเทศไทย ใกล้ BTS อนุสาวรีย์ชัยสมรภูมิ (ทางออก 4) กรุงเทพฯ หลังปรับเกณฑ์คุณสมบัติการสมัครเข้าโครงการจากเดิมต้องเป็นหนี้เสียก่อนวันที่ 1 มกราคม 2563 เป็นก่อนวันที่ 1 กรกฎาคม 2563
ทั้งนี้ เพื่ออำนวยความสะดวกให้แก่ลูกค้าที่ไม่มีเวลาเข้ามาติดต่อ “คลินิกแก้หนี้ by SAM” ชั้น 12 อาคารเล้าเป้งง้วน ถ.วิภาวดีรังสิต กรุงเทพฯ ในวันทำการปกติ ได้มีโอกาสเข้ามาปรึกษาและสมัครเข้าโครงการฯ ได้มากขึ้น
สำหรับผู้สนใจสมัครเข้าโครงการจะต้องมีคุณสมบัติเบื้องต้นตามที่กำหนด คือ เป็นบุคคลธรรมดาที่มีรายได้ อายุไม่เกิน 65 ปี และ เป็นหนี้เสียก่อน 1 กรกฎาคม 2563 นอกจากนี้ เพื่อความรวดเร็วในการพิจารณาและรู้ผลการสมัครได้ทันทีในงานตามแนวคิด “เอกสารครบ-จบไว” โปรดเตรียมเอกสารสำคัญมายื่นในงาน ดังนี้
1. สำเนาบัตรประชาชนและสำเนาทะเบียนบ้าน
2. สลิปเงินเดือนย้อนหลัง หรือเอกสารแสดงรายได้ย้อนหลัง 6 เดือน
3. รายการเดินบัญชี หรือ Statement ย้อนหลัง 6 เดือน 4. เอกสารรายงานเครดิตบูโร
พิเศษ! สำหรับลูกค้าที่ยังไม่มีเอกสารเครดิตบูโร สามารถขอรับอีคูปองได้ภายในงานเพื่อนำไปใช้ตรวจเครดิตบูโร ณ ศูนย์เครดิตบูโรทุกแห่งได้ ฟรี! ไม่มีค่าใช้จ่ายใดๆ ทั้งนี้ ผู้ที่สามารถผ่านเกณฑ์คุณสมบัติ นอกจากจะได้รับดอกเบี้ยต่ำเพียง 4-7% ต่อปี และระยะเวลาการผ่อนนานสูงสุดถึง 10 ปี แล้วยังได้รับเงื่อนไขพิเศษลดดอกเบี้ยที่จะเกิดขึ้นจนถึงสิ้นเดือนกันยายน 2563 ลงอีก 2% ด้วย สำหรับผู้สนใจที่ไม่สามารถเข้าร่วมงานในวันเวลาดังกล่าว สามารถติดต่อสอบถามรายละเอียดที่ Call Center 02-610-2266 ทุกวันจันทร์-ศุกร์ เวลา 8.30-17.00 น. หรือสมัครผ่านช่องทางออนไลน์ ทั้งเว็บไซต์ www.คลินิกแก้หนี้.com หรือ แอดไลน์ @debtclinicbysam และ Facebook คลินิกแก้หนี้ รวมทั้งติดตามเกร็ดความรู้ดีๆ ได้ที่ Debtclinicbysam บน YouTube